SK Úradný vestník Európskej únie L 159/1

NARIADENIE KOMISIE (EÚ) 2017/1016

zo 14. júna 2017,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí benzovindiflupyru, chlorantraniliprolu, deltametrínu, etofumezátu, haloxyfopu, mierneho izolátu VC1 vírusu mozaiky pepina, mierneho izolátu VX1 vírusu mozaiky pepina, oxatiapiprolínu, pentiopyradu, pyraklostrobínu, spirotetramatu, slnečnicového oleja, tolklofos-metylu a trinexapaku v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) benzovindiflupyru, deltametrínu, etofumezátu, haloxyfopu, pyraklostrobínu, tolklofos-metylu a trinexapaku boli stanovené v prílohe II k nariadeniu (ES) č. 396/2005. MRL chlorantraniliprolu, pentiopyradu a spirotetramatu boli stanovené v časti A prílohy III k uvedenému nariadeniu. V prípade mierneho izolátu VC1 vírusu mozaiky pepina, mierneho izolátu VX1 vírusu mozaiky pepina, oxatiapiprolínu a slnečnicového oleja neboli stanovené žiadne konkrétne MRL, ani neboli tieto látky zahrnuté do prílohy IV k uvedenému nariadeniu, preto sa uplatňuje štandardná hodnota 0,01 mg/kg stanovená v článku 18 ods. 1 písm. b) uvedeného nariadenia.

(2) V súvislosti s postupom, ktorý sa týka autorizácie používania prípravku na ochranu rastlín s obsahom účinnej látky deltametrín na zeleri, fenikli obyčajnom a rebarbore, bola podaná žiadosť v súlade s článkom 6 ods. 1 nariadenia (ES) č. 396/2005 o úpravu existujúcich MRL.

(3) Pokiaľ ide o haloxyfop, takáto žiadosť bola podaná v prípade koreňa petržlenu a póru. Pokiaľ ide o pentiopyrad, takáto žiadosť bola podaná v prípade marhúľ, broskýň, jačmeňa a ovsa. Pokiaľ ide o pyraklostrobín, takáto žiadosť bola podaná v prípade zeleru, špenátu, listovej repy/špenátovej repy, čakanky obyčajnej listnatej (šalátovej), fazule a hrachu so strukmi, hrachu bez strukov, zeleru a feniklu obyčajného. Pokiaľ ide o spirotetramat, takáto žiadosť bola podaná v prípade granátových jabĺk, „inej koreňovej a hľuzovej zeleniny“ a koreňov čakanky. Pokiaľ ide o tolklofos-metyl, takáto žiadosť bola podaná v prípade zemiakov.

(4) V súlade s článkom 6 ods. 2 a 4 nariadenia (ES) č. 396/2005 bola podaná žiadosť v prípade benzovindiflupyru používaného na jadrovom ovocí, muštovom hrozne, zemiakoch, „tropickej koreňovej a hľuzovej zelenine“, jeruzalemských artičokoch, ľuľkovitých, tekvicovitých, strukovinách, ľanových semenách, maku siatom, semenách repky, horčicových semenách, semenách bavlníka, semenách ľaničníka siateho, jačmeni, kukurici, ovse, raži, pšenici, zázvore, kurkume a vyskytujúceho sa v pečeni prežúvavcov, ako aj v prípade trinexapaku používaného na maku siatom. Žiadatelia tvrdia, že autorizované použitia uvedených látok na daných plodinách v Severnej Amerike a Austrálii vedú k rezíduám, ktoré prekračujú MRL stanovené v nariadení (ES) č. 396/2005, a že sú teda potrebné vyššie MRL, aby sa zamedzilo obchodným prekážkam pri dovoze uvedených plodín.

(5) V súlade s článkom 53 nariadenia Európskeho parlamentu a Rady (ES) č. 1107/2009 z 27. júna 2016 (2) Spojené kráľovstvo informovalo Komisiu o tom, že autorizovalo umiestnenie prípravku s obsahom účinnej látky chlorantraniliprol na trh na účely jeho použitia na chmeli z dôvodu nepredpokladaného ohniska nákazy druhmi z radu Lepidoptera. Takáto autorizácia sa javila ako nevyhnutné opatrenie, pretože ohnisko nákazy druhmi z radu Lepidoptera nebolo možné zvládnuť inými prostriedkami. Spojené kráľovstvo zároveň informovalo ostatné členské štáty, Komisiu a úrad o tejto autorizácii v súlade s článkom 18 ods. 4 nariadenia (ES) č. 396/2005 s úmyslom stanoviť dočasnú MRL v prípade chmeľu.

(6) V súlade s článkom 8 nariadenia (ES) č. 396/2005 príslušné členské štáty vyhodnotili uvedené žiadosti a zaslali Komisii hodnotiace správy.

(7) Európsky úrad pre bezpečnosť potravín (ďalej len „úrad“) tieto žiadosti a hodnotiace správy posúdil, pričom preskúmal najmä riziká pre spotrebiteľov, v relevantných prípadoch aj pre zvieratá, a vydal odôvodnené stanoviská k navrhovaným MRL (3). Tieto stanoviská zaslal žiadateľom, Komisii a členským štátom a zverejnil ich.

(8) Úrad vo svojich odôvodnených stanoviskách týkajúcich sa benzovindiflupyru dospel k záveru, že pokiaľ ide o jeho používanie na tekvicovitých s nejedlou šupou, nie sú predložené údaje postačujúce na to, aby bola stanovená nová MRL. Mali by sa preto zachovať existujúce MRL.

(9) Pokiaľ ide o použitie chlorantraniprolu na chmeli, úrad navrhol, aby manažéri rizika zvážili tri rôzne MRL v prípade tohto produktu. Keďže spotrebiteľom nehrozí žiadne riziko, mali by sa MRL v prípade tohto produktu stanoviť v prílohe III k nariadeniu (ES) č. 396/2005 na úrovni 10 mg/kg získanej vydelením skúšok na rezíduá faktorom 3, keďže možno predpokladať predávkovanie z hľadiska počtu žiadostí a miery aplikácie. Táto MRL by sa mala stanoviť dočasne a platiť do 31. decembra 2020.

(10) V prípade všetkých ostatných žiadostí úrad dospel k záveru, že boli splnené všetky požiadavky na údaje a že na základe posúdenia expozície spotrebiteľov v rámci 27 špecifických európskych spotrebiteľských skupín sú úpravy MRL požadované žiadateľmi z hľadiska bezpečnosti spotrebiteľov prijateľné. Úrad zohľadnil najnovšie informácie o toxikologických vlastnostiach predmetných látok. Riziko prekročenia prípustného denného príjmu alebo akútnej referenčnej dávky sa nepreukázalo ani v prípade celoživotnej expozície spotrebiteľov účinkom týchto látok konzumáciou všetkých potravín, ktoré ich môžu obsahovať, ani v prípade krátkodobej expozície spôsobenej zvýšenou konzumáciou predmetných produktov.

(11) V prípade etofumezátu, mierneho izolátu VC1 vírusu mozaiky pepina, mierneho izolátu VX1 vírusu mozaiky pepina a oxatiapiprolínu úrad predložil závery z partnerského preskúmania daných účinných látok z hľadiska rizika pesticídov (4).

(12) V prípade etofumezátu úrad odporučil stanoviť MRL pre repu obyčajnú, koreň cukrovej repy a listovej (špenátovej) repy. V prípade mierneho izolátu VC1 vírusu mozaiky pepina a mierneho izolátu VX1 vírusu mozaiky pepina úrad odporučil zaradiť tieto látky do prílohy IV k nariadeniu (ES) č. 396/2005. V prípade oxatiapiprolínu odporučil stanoviť MRL pre stolové hrozno, zemiaky, rajčiaky, baklažány, tekvicovité s jedlou šupou, melóny, hlávkový šalát a listy viniča. V súlade s existujúcimi usmerneniami Únie pre extrapoláciu MRL je vhodné stanoviť MRL pre stolové a muštové hrozno.

(13) Komisia sa o vhodných kvantifikačných limitoch poradila s referenčnými laboratóriami Európskej únie. V prípade oxatiapiprolínu dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických kvantifikačných limitov.

(14) Slnečnicový olej bol schválený ako základná látka vykonávacím nariadením Komisie (EÚ) 2016/1978 (5). Komisia sa domnieva, že je vhodné zaradiť túto látku do prílohy IV k nariadeniu (ES) č. 396/2005.

(15) Na základe odôvodnených stanovísk a záverov úradu a s ohľadom na faktory týkajúce sa zvažovanej skutočnosti spĺňajú primerané úpravy MRL požiadavky článku 14 ods. 2 nariadenia (ES) č. 396/2005.

(16) Nariadenie (ES) č. 396/2005 by sa preto malo zodpovedajúcim spôsobom zmeniť.

(17) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 14. júna 2017 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(3) Vedecké správy EFSA sú k dispozícii online: http://www.efsa.europa.eu:

Odôvodnené stanovisko k stanoveniu dovozných tolerancií v prípade benzovindiflupyru v rôznych komoditách rastlinného a živočíšneho pôvodu (Reasoned opinion on the setting of import tolerances for benzovindiflupyr in various plant and animal origin commodities). Vestník EFSA (EFSA Journal) (2016) 14(12):4644 [30 s].

Odôvodnené stanovisko k stanoveniu dočasnej maximálnej hladiny rezíduí chloranitripolu v chmeli (Reasoned opinion on the setting of a temporary maximum residue level for chlorantraniliprole in hops). Vestník EFSA (EFSA Journal) (2016) 14(11):4638 [16 s].

Odôvodnené stanovisko k úprave existujúcich maximálnych hladín rezíduí deltametrínu v zeleri, fenikli obyčajnom a rebarbore (Reasoned opinion on the modification of the existing maximum residue levels for deltamethrin in celery, Florence fennel and rhubarb). Vestník EFSA (EFSA Journal) (2017) 15(1):4683 [24 s].

Odôvodnené stanovisko k úprave existujúcich MRL haloxyfopu-P v koreni petržlenu a póre (Reasoned opinion on the modification of MRLs for haloxyfop-P in parsley root and leek). Vestník EFSA (EFSA Journal) (2016) 14(10):4608 [13 s].

Odôvodnené stanovisko k úprave existujúcich maximálnych hladín rezíduí pentiopyradu v kôstkovom ovocí a obilninách (Reasoned opinion on the modification of the existing maximum residue levels for penthiopyrad in stone fruits and cereals). Vestník EFSA (EFSA Journal) (2016) 14(12):4648 [19 s].

Odôvodnené stanovisko k úprave existujúcich maximálnych hladín rezíduí pyraklostrobínu v rôznych plodinách (Reasoned opinion on the modification of the existing maximum residue levels for pyraclostrobin in various crops). Vestník EFSA (EFSA Journal) (2017) 15(1):4686 [22 s].

Odôvodnené stanovisko k úprave existujúcich maximálnych hladín rezíduí tolklofos-metylu v zemiakoch (Reasoned opinion on the modification of the existing maximum residue level for tolclofos-methyl in potatoes). Vestník EFSA (EFSA Journal) (2017) 15(2):4730 [25 s].

Odôvodnené stanovisko k stanoveniu dovoznej tolerancie v prípade trinexapaku v maku siatom (Reasoned opinion on the setting of import tolerance for trinexapac in poppy seed). Vestník EFSA (EFSA Journal) (2016) 14(11):4636 [15 s].

Odôvodnené stanovisko k stanoveniu maximálnych hladín rezíduí spirotetramatu v granátových jablkách a rôznych druhoch zeleniny (Reasoned opinion on the setting of maximum residue levels for spirotetramat in pomegranates and various vegetables). Vestník EFSA (EFSA Journal) (2017) 15(1):4684. [22 s.].

(4) Záver z partnerského preskúmania účinnej látky etofumezát z hľadiska posúdenia rizika pesticídov (Conclusion on the peer review of the pesticide risk assessment of the active substance ethofumesate). Vestník EFSA (EFSA Journal) (2016) 14(1):4374 [141 s].

Záver z partnerského preskúmania účinnej látky mierny izolát VC1 vírusu mozaiky pepina z hľadiska posúdenia rizika pesticídov (Conclusion on the peer review of the pesticide risk assessment of the active substance Mild Pepino mosaic virus isolate VC1). Vestník EFSA (EFSA Journal) (2016) 14(12):4651 [23 s].

Záver z partnerského preskúmania účinnej látky mierny izolát VX1 vírusu mozaiky pepina z hľadiska posúdenia rizika pesticídov (Conclusion on the peer review of the pesticide risk assessment of the active substance Mild Pepino mosaic virus isolate VX1). Vestník EFSA (EFSA Journal) (2016) 14(12):4650 [22 s].

Záver z partnerského preskúmania účinnej látky oxatiapiprolín z hľadiska posúdenia rizika pesticídov (Conclusion on the peer review of the pesticide risk assessment of the active substance oxathiapiprolin). Vestník EFSA (EFSA Journal) (2016) 14(7):4504 [89 s].

(5) Vykonávacie nariadenie Komisie (EÚ) 2016/1978 z 11. novembra 2016, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje základná látka slnečnicový olej a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 305, 12.11.2016, s. 23).